作者:陳著
標題:沁園春
內容:瀟灑書齋，香清縷直，燈冷暈圓。忽驚窗鳴瓦，霰如篩下，裁冰翦玉，片似花鮮。深怕妨梅，也愁折竹，才作還休亦偶然。更深也，漫題窗記瑞，詩思綿綿。聞君禮佛日千。浪說道繁華不值錢。想鴛衾底下，都將命乞，蒲龕裡畔，未必心安。兜率天宮，清涼境界，總是由心不是緣。雪山上，自有人坐了，不到君邊。